arnastofnun/IGC-2024 huggingface dataset:
Þingræður haldnar á Alþingi Íslendinga

Sjútvrh. (Matthías Bjarnason) : Virðulegi forseti. Þetta frv. um breyt. á l. um bátaábyrgðarfélög er samið af n, sem ég skipaði 12. nóv. á s. l. ári að ósk Landsambands ísl. útvegsmanna og stjórnar og fulltrúafundar Samábyrgðar Íslands. Þessir aðilar tilnefndu sinn hvorn manninn í n. og sjútvrn. þann þriðja, og er frv. þetta, sem hér liggur fyrir, samhljóða álit þessarar n. Hér er ekki um viðamiklar breyt. að ræða á frv. um bátaábyrgðarfélög. Það er til samræmingar við lög um vátryggingarstarfsemi. Ég sé ekki ástæðu til þess að fjalla ítarlega um þær breyt. því að aths. með frv. skýra það mjög vel. En ég vil taka það fram að um nokkur lagaleg atriði var leitað umsagnar Sveinbjarnar Jónssonar hrl., sem er lögfræðingur Samábyrgðar Íslands, og sömuleiðis lét Tryggingaeftirlitið n. í té athugasemdir við núverandi lög og reglugerðir. Hér er einnig um nokkrar breyt. að ræða þar sem hefur komið í ljós að agnúar eru á gildandi lögum. En það sem mest liggur á að gera, er að gefa út nýja reglugerð, bæði á grundvelli gildandi laga og eins til samræmingar þessu frv. ef að lögum verður. Þegar frv. var til meðferðar í nefnd í Ed. komu á fund n. þeir sem stóðu að þessu nál., a. m. k. tveir af þeim, til þess að gefa frekari skýringar. Að þeim fengnum var heilbr.- og trn. Ed. sammála um afgreiðslu málsins. Ef sú n., sem fær málið til afgreiðslu hér, óskar að fá aftur þessa menn á fund, þá er það auðvitað til reiðu. Ég sé ekki ástæðu til að hafa þessi orð fleiri, en legg til að frv. verði vísað til hv. heilbr.- og trn. að lokinni þessari umr.



Herra forseti. Ég get að mestu leyti vísað til þess sem ég sagði áðan þegar ég fylgdi frv. um bátaábyrgðarfélögin úr hlaði. Þetta frv. er samið og unnið af sömu n. og samdi frv. um bátaábyrgðarfélögin, og eru ákaflega litlar og tiltölulega veigalitlar breyt. sem gerðar eru á lögum um Samábyrgðina. Það er fyrst og fremst í samræmi við lög um vátryggingastarfsemi sem voru samþ. eftir að þessi lög tóku gildi. Enn fremur er gerð ein breyt. Það er heimild til þess að boða aukafulltrúafund bátaábyrgðarfélaganna, ef þrjú eða fleiri bátaábyrgðarfélög óska þess, en það er ekki í gildandi lögum. Þetta er flutt einnig eftir ósk bátaábyrgðarfélaganna sjálfra eða fulltrúafundar þeirra. Að öðru leyti eru þessar breyt. í fullu samræmi við þær breyt. sem lagðar eru til á frv. um bátaábyrgðarfélög. Ég legg til að að lokinni þessari umr. verði þessu frv. vísað til heilbr.- og trn.
Þingræður haldnar á Alþingi Íslendinga

Frsm. (Steingrímur Hermannsson) : Herra forseti. Sjútvn. hefur athugað frv. til l. á þskj. 173 um breyt. á l. nr. 55 25. apríl 1973, um breyt. á l. nr. 75 13. maí 1966, um Fiskveiðasjóð Íslands. Í frv. þessu er gert ráð fyrir að framlengja 1% gjald sem í apríl 1973 var lagt á fob-verð útfluttra sjávarafurða annarra en þeirra sem koma frá hvalveiðum, selveiðum og hrognkelsaveiðum, en þegar þetta gjald var á lagt var það með þeim takmörkunum að gjaldið skyldi aðeins innheimt af sjávarafurðum sem framleiddar væru á tímabilinu frá 1. júlí 1973 til 31. des. 1975. Þess ber jafnframt að geta að ríkissjóður hefur skuldbundið sig til þess að leggja fram jafnháa upphæð á móti, en gjald þetta og sú upphæð, sem ríkissjóður leggur fram, renna til Fiskveiðasjóðs. Nefndin var sammála um að fella niður þetta ákvæði, þessa tímatakmörkun, þannig að gjald þetta er án tímatakmörkunar. Telur nefndin það eðlilegt með tilliti til mikilla fjárþarfa Fiskveiðasjóðs. Nefndin var sammála um þessa afgreiðslu.
Þingræður haldnar á Alþingi Íslendinga



Herra forseti. Ekki ætla ég enn eina ferðina að fara að lýsa því hvers vegna ég er andvíg þessu frv., en ég ætla að leyfa mér að leggja fram brtt. og gefa með því hv. þm. enn kost á að reyna að létta byrðunum af þeim sem minnst mega sín. Brtt. er við 1. gr., 1., 2. og 3. tölul. Hún er svo hljóðandi: „Þeir, sem njóta tekjutryggingar hjá almannatryggingum, greiði þó aðeins hálft gjald.“ Í fyrri till., sem felldar hafa verið, var gert ráð fyrir að gjaldið félli niður. Hér er gert ráð fyrir að gjaldið sé helmingur. Meðflytjendur mínir eru hv. þm. Karvel Pálmason, Gylfi Þ. Gíslason og Svava Jakobsdóttir.
Þingræður haldnar á Alþingi Íslendinga

Frsm. (Gunnlaugur Finnsson) : Virðulegi forseti. Nefndin hefur athugað frv. til laga um kaupstaðarréttindi til handa Njarðvíkurhreppi. Hún mælir einróma með því að það verði samþykkt.
Þingræður haldnar á Alþingi Íslendinga



Virðulegi forseti. N. tók þetta frv. til athugunar og leggur til að það verði samþ.



Virðulegi forseti. Það er sömu sögu að segja um þetta frv. og það hið fyrra, að n. tók það til meðferðar og mælir með samþykkt þess. Fjarstaddir voru Magnús T. Ólafsson, Eðvarð Sigurðsson og Jóhann Hafstein.
Þingræður haldnar á Alþingi Íslendinga



Þar eð telja má víst að þetta verði síðasti fundur þessarar hv. d. fyrir jól vil ég leyfa mér að þakka hv. þdm. fyrir gott samstarf það sem af er þessu þingi. Sömuleiðis vil ég þakka skrifstofustjóra Alþ. og starfsliði öllu fyrir gott starf og gott samstarf við mig. Ég leyfi mér að óska hv. þdm. öllum gleðilegra jóla og þeim, sem þurfa að fara heim til sín um langan veg, óska ég góðrar heimferðar og góðrar heimkomu. Ég óska öllum þdm. og starfsliði Alþ. heillaríks nýs árs og þakka samstarf á liðnu ári og óska þess að við sjáumst öll heil á hinu nýja ári.



Virðulegi forseti. Ég vil fyrir hönd okkar þdm. þakka góðar óskir forseta okkur til handa. Ég þakka forseta góða fundarstjórn og samvinnu það sem af er þessu þingi og óska honum og fjölskyldu hans gleðilegra jóla og góðs komandi árs. Ég vil einnig færa skrifstofustjóra og starfsliði öllu í þinginu þakkir fyrir gott og ánægjulegt samstarf og óska því og fjölskyldu þess gleðilegrar jólahátíðar og góðs komandi árs. Ég vænti þess að við hittumst öll hér heil á komandi ári. Ég vil biðja þdm. að taka undir þessar óskir með því að risa úr sætum. - Þdm. risu úr sætum.



Ég þakka hv. 5. þm. Vestf. fyrir vinsamleg orð í minn garð og minnar fjölskyldu og hv. þdm. fyrir undirtektir þeirra. Ég ítreka óskir mínar til hv. þdm. og þeirra fjölskyldna.
Þingræður haldnar á Alþingi Íslendinga



Herra forseti. Með frv. þessu er leitað eftir heimild Alþ. til að framlengja frest samkv. 16. gr. l. nr. 46/1973 um einn mánuð til þess að betri tími gefist til þess að ná samkomulagi í yfirstandandi deilumálum milli fjmrn. og Bandalags starfsmanna ríkis og bæja. Jafnframt verði ríkissáttasemjara veitt heimild til að leita sátta milli aðila til 25. jan. 1976 ef annar hvor aðill óskar þess. Ástæðan fyrir frestunarbeiðni þessari er sú, að aðilar, þ. e. a. s. fjmrn. og stjórn Bandalags starfsmanna ríkis og bæja, eru sammála um að reyna til þrautar að ná samkomulagi, en sá tími, sem nú er eftir til ráðstöfunar af gildandi fresti, er fyrirsjáanlega of skammur, en Kjaradómur skal kveða upp úrskurð sinn fyrir 31. des. n. k. Frv. þetta er flutt með samkomulagi við Bandalag starfsmanna ríkis og bæja, og gjarnan, þegar svo háttar, hefur ekki verið talin ástæða til þess að vísa slíku frv. til nefndar. Ég hef haft samráð við formenn allra þingflokka og eru þeir sammála um þá venju sem um slíkan frv.-flutning hefur ríkt - að ekki sé ástæða til að vísa máli til nefndar - og legg því til að málinu verði vísað til 2. umr. að lokinni þessari umr. án þess að það gangi til nefndar.

Fram. (Halldór Ásgrímsson) : Herra forseti. Frv. til l. um aukatekjur ríkissjóðs hefur þegar verið til meðferðar hér í hv. deild. Frv. þetta er komið frá Nd. aftur hingað til Ed. þar sem gerð var lítils háttar breyting á frv., en við 1. málsgr. 20. gr. hefur verið bætt við: „enda sé ákvörðun þess eigi falin öðrum ráðherra með lögum.“ 1. málsgr. hljóðar þá svo: „Fjmrh. skal með reglugerð ákveða gjöld fyrir hvers konar leyfisbréf, skírteini og skráningar, enda sé ákvörðun þess eigi falin öðrum ráðherra með lögum.“ Það var dómsmrn. sem óskaði eftir því að þessari setningu yrði bætt við málsgr. Þar sem hér er um mjög lítils háttar breytingu að ræða vil ég leggja til að frv. verði samþ. eins og það kemur nú frá Nd. án þess að því verði vísað til nefndar.
Þingræður haldnar á Alþingi Íslendinga

Fjmrh. (Matthías Á. Mathiesen) : Herra forseti. Á þskj. 257 er frv. til breyt. á l. um söluskatt. Gjöld á söluskattsstofn eru nú samtals 20%, þar af er sjálfur söluskatturinn 13%, söluskattsauki 4%, viðlagagjald á söluskattsstofu 2% og gjald á söluskattsstofn til að draga úr áhrifum verðhækkunar á olíu 1%. Samkv. 5. gr. l. nr. 5 28. febr. 1975 fellur viðlagagjald á söluskattsstofni niður 31. des. n. k. Er ætlað að núgildandi tekjustofnar Viðlagasjóðs dugi til þess að ljúka verkefnum hans í Vestmannaeyjum og á Norðfirði, en Viðlagatrygging Íslands tekur síðan við verkefnum, eins og kunnugt er, á næsta ári. Er með frv. þessu lagt til að 2% gjald á söluskattsstofn, sem runnið hefur í Viðlagasjóð, verði sameinað söluskattinum og renni framvegis í ríkissjóð. Þá er lagt til að 3 stig af söluskattsaukanum verði felld niður, en söluskattur hækkaður að sama skapi, sbr. brtt. á þskj. 199. Með þessu hækkar söluskatturinn um 5 prósentustig enda þótt heildargjöld þau, sem eru lögð á söluskattsstofn, verði óbreytt, þ. e. a. s. 20%. Þessi breyting hefur í för með sér að tekjur Jöfnunarsjóðs sveitarfélaga stóraukast. Samkv. núgildandi lögum nýtur sjóðurinn 8% af þeim tekjum sem sjálfur söluskatturinn, þ. e. a. s. 13 prósentustig, gefa af sér. Eftir breytinguna nýtur sjóðurinn hins vegar 8% tekna af 18 söluskattsstigum. Er áætlað að tekjuaukning sveitarfélaganna af þessari breytingu verði um það bil 450–460 millj. kr. á árinu 1976, en gert er ráð fyrir að þau verkefni, sem sveitarfélögin yfirtaka, séu samkv. tölum fjárlagafrv. 392 millj. Þessi breyting er liður í að lögfesta þá stefnumörkun ríkisstj. sem gerð er grein fyrir í aths. við fjárlagafrv. ársins 1976 og nú er komin til afgreiðslu til 3. umr., um tilflutning á verkefnum og tekjum sveitarfélaga, en samhliða frv. þessu var flutt frv. sem felur í sér flutning verkefna til sveitarfélaga. Auk þessa er gerð tillaga um breytingu á frv. sem þegar hefur verið lagt fyrir Alþ., og lýtur sú tillaga að því sama og felst í ofangreindu frv. Ég sé ekki ástæðu, herra forseti, til frekari skýringa á þessu frv. Ég leyfi mér að leggja til að frv. verði að lokinni þessari umr. vísað til 2. umr. og hv. fjh.- og viðskn.
Þingræður haldnar á Alþingi Íslendinga

Forsrh. (Geir Hallgrímsson) : Herra forseti. Þar sem tími er takmarkaður einskorða ég mig við að svara fsp. hv. 1. landsk. þm. um það, hvar sé gert ráð fyrir lánsfjáröflun til Hitaveitu Suðurnesja. Vil ég svara þeirri fsp. á þá leið, að lánsfjáröflun til hitaveitna er ekki sundurliðuð að öðru leyti en því, að gert er ráð fyrir að fjármagni því, sem Orkusjóður fær af 1% söluskatts, sem kallað hefur verið olíuprósentustigið, verði að hluta varið til hitaveitna. Enn fremur er gert ráð fyrir því, að í auknu fjármagni Lánasjóðs sveitarfélaga felist möguleikar til fjármögnunar hitaveitna.



Herra forseti. Ég vil þakka hæstv. forsrh. fyrir þessar upplýsingar. En það er augljóst mál, að takist svo til að samkomulag náist í Svartsengisdeilunni og fullur kraftur verði settur á framkvæmdir við Hitaveitu Suðurnesja, þá mun það fjármagn, sem hæstv. forsrh. benti á, hvergi nærri til hrökkva, svo að það verður óhjákvæmilegt, hvort sem um er að ræða innlenda fjármögnun eða erlenda lántöku vegna Hitaveitu Suðurnesja, að tryggja það fjármagn. Ef norðlendingar blessunarlega yrðu nú svo heppnir að fá viðbótarvatn á Laugalandi, þannig að þeir gætu hafist handa með vori að leggja hitaveitu til Akureyrar, þá vantar örugglega á annan milljarð í þá framkvæmd. Hitaveita Suðurnesja mun þurfa mörg hundruð millj. kr., ef ekki á annan milljarð. Ég vil aðeins vekja athygli á því, hvort sem um er að ræða erlenda lántöku eða innlenda fjármögnun, þá kann að vera að upphæðir um eða yfir 2 milljarða þurfi í þessar framkvæmdir. Hér er um afar mikilvægar og góðar framkvæmdir að ræða, og ég vil treysta því að hæstv. ríkisstj. sjái sér fært að stuðla að þeim eftir öllum hugsanlegum leiðum. Þessar framkvæmdir spara gífurlegan gjaldeyri, auk þess sem þær eru búbót fyrir hvern þann aðila er þeirra getur notið.
Þingræður haldnar á Alþingi Íslendinga

Frsm. minni hl. (Helgi F. Seljan) : Herra forseti. Þetta frv. mun hingað til okkar komið aftur vegna mjög slæmra formgalla, sem á því voru frá upphafi, og sannar náttúrlega vel þá hörðu gagnrýni á vinnubrögð öll hér á Alþ. þessa síðustu daga. Mér skilst að hvort tveggja hafi gerst, að vitnað hafi verið í vitlaus lög, og einnig hitt, að lögin hafi aldrei átt að öðlast gildi. Engir hafa orðað þessa gagnrýni harðar en hv. þm. Steingrímur Hermannsson, og það er hægt að taka fyllilega undir það sem hann sagði hér í gærkvöld um þessi vinnubrögð. Ég játa það nú, að ég hafði raunar tekið eftir þessu um lagagildið, en ég hugði það bara í samræmi við frv. í heild. Hitt var svo einnig mjög eðlilegt, að vitnað væri í vitlaus lög, svo óviturleg sem lagasetning þessi er, þótt það sé reyndar af miklu fleira að taka hér á þessum dögum. En um leið og ég hlýt að ítreka enn mótmæli mín gegn þessum vinnubrögðum, þá langar mig - með leyfi hæstv. forseta - að orða þetta á þennan veg varðandi þessi tvö atriði sem valda því að frv. er komið aftur til okkar: Illa kunna öll sín fög, eins er keimlík frumvarpsgerð. Vitnað er í vitlaus lög þó verri séu hér á ferð. Annmarki þar einhver fylgdi, allt var gert í tímapressu, lögin aldrei öðlast gildi. Ætli færi ei best á þessu?



Þar sem þetta er síðasti fundur Ed. fyrir þingfrestun leyfi ég mér að þakka öllum hv. þdm. fyrir góða og ánægjulega samvinnu. Ég óska hv. þdm. gleðilegra jóla og góðs og farsæls komandi árs. Sömu óskir færi ég skrifstofustjóra Alþingis og öllu starfsfólki þess. Utanbæjarmönnum óska ég góðrar heimferðar og ánægjulegrar heimkomu. Ég vænti þess að við hittumst hér allir heilir á næsta ári.



Herra forseti. Fyrir hönd allra þdm. vil ég þakka forseta vorum fyrir réttláta, lipra og sanngjarna fundarstjórn hér á þessu þingi. Einnig þakka ég honum fyrir góðar óskir í okkar garð. Ég veit að ég mun mæla fyrir munn allra þdm. er ég óska forseta og fjölskyldu hans gleðilegra jóla og farsæls nýárs og að við megum sjá hann heilan á húfi á komandi ári. Þessu til staðfestingar bið ég þdm. að risa úr sætum og staðfesta óskir mínar. - Þdm. risu úr sætum.

Forseti (Þorv. Garðar Kristjánsson) : Ég þakka hv. 1. landsk. þm. fyrir hlý orð og góðar óskir í minn garð og fjölskyldu minnar og einnig hv. þdm. fyrir að taka undir orð hans.
Þingræður haldnar á Alþingi Íslendinga



Herra forseti. Með frv. á þskj. 298 er leitað eftir heimild Alþ. til að framlengja frest skv. 16. gr. 1. nr. 46/1973, sbr. 1. gr. l. nr. 90/1975, enn um skeið til þess að betri tími gefist til þess að ná samkomulagi í yfirstandandi deilumáli milli fjmrh. og BSRB. jafnframt er ríkissáttasemjara skv. frv. veitt heimild til þess að leita sátta milli aðila til 7. mars 1976 ef annar hvor aðili óskar þess. Með 1. nr. 90/1975 var þágildandi frestur framlengdur um einn mánuð. Ástæðan fyrir frestunarbeiðni þessari nú er sú, að aðilar eru sammála um að reyna til þrautar að ná samkomulagi, en sá tími, sem nú er eftir til ráðstöfunar af gildandi fresti, er fyrirsjáanlega of skammur. Frv. er flutt í samkomulagi við BSRB, og skv. venju hefur slíkum frv. ekki verið vísað til nefndar. Form. þingflokkanna hefur verið gerð grein fyrir þessu frv. Ég leyfi mér, herra forseti, að leggja til að frv. verði að lokinni þessari umr. vísað til 2. umr. og vænti þess að hægt verði að haga svo afgreiðslu þessa máls, að það geti orðið að lögum í dag.
Þingræður haldnar á Alþingi Íslendinga

Forseti (Eggert G. Þorsteinsson) : Þar sem þetta er fyrsti fundur í hv. þd. á hinu nýbyrjaða ári, bið ég hv. þdm. velkomna til starfa og óska þeim gleðilegs árs og farsældar í störfum á komandi ári.
Þingræður haldnar á Alþingi Íslendinga

Fjmrh. (Matthías Á. Mathiesen) : Herra forseti. Með frv. á þskj. 298 er leitað eftir heimild Alþ. til að framlengja frest samkv. 16. gr. l. nr. 70 1973, sbr. 1. gr. l. nr. 90 1975 um einn og hálfan mánuð til þess að betri tími gefist til þess að ná samkomulagi í yfirstandandi deilumálum milli fjmrh. og Bandalags starfsmanna ríkis og bæja. Jafnframt er ríkissáttasemjara veitt heimild, ef frv. verður að lögum, til að leita sátta milli aðila til 7. mars 1976 ef annar hvor aðili óskar þess. Með l. nr. 90 1975 var þágildandi frestur framlengdur um einn mánuð. Ástæðan fyrir frestunarbeiðni þessari nú er sú, að aðilar eru sammála um að reyna til þrautar að ná samkomulagi, en sá tími, sem nú er eftir til ráðstöfunar af gildandi fresti, er fyrirsjáanlega of skammur. Frv. er því flutt samkv. samkomulagi við Bandalag starfsmanna ríkis og bæja, og samkv. venju hefur slíkum frv. ekki verið vísað til n. Form. þingflokka hefur verið gerð grein fyrir máli þessu. Herra forseti. Ég legg til, að lokinni þessari umr. verði frv. vísað til 2. umr., og vænti þess að hægt verði að ljúka afgreiðslu þess í dag, þannig að það geti orðið að lögum, en eins og hv. þdm. er kunnugt hefur Nd. lokið 3. umr. um málið nú fyrir skemmstu.
Þingræður haldnar á Alþingi Íslendinga



Mér hefur borist eftirfarandi bréf: „Reykjavík, 29. jan. 1976. Gunnar Thoroddsen, form. þingflokks Sjálfstfl., hefur í dag ritað mér á þessa leið: „Þar sem Jón Árnason, 2. þm. Vesturl., er sjúkur og mun því ekki geta sótt þingfundi á næstunni, leyfi ég mér með beiðni hans og með skírskotun til 138. gr. laga um kosningar til Alþ. að óska þess, að 1. varamaður Sjálfstfl. í Vesturlandskjördæmi, Ingiberg J. Hannesson sóknarprestur, taki sæti á Alþ. í forföllum hans.“ Þetta er yður, herra forseti, hér með tilkynnt með ósk um að þér látið fram fara í Sþ. rannsókn á kjörbréfi varamanns. Eggert G. Þorsteinsson, forseti Ed.“ Séra Ingiberg J. Hannesson hefur áður setið á þingi sem varamaður Guðmundar H. Garðarssonar, 6. landsk. þm., en það þarf að rannsaka annað kjörbréf, þar sem hann mætir fyrir Jón Árnason, 2. þm. Vesturl. Fyrir liggur kjörbréf frá kjörstjórn Vesturlandskjördæmis og bið ég kjörbréfanefnd að rannsaka kjörbréfið. Verður 5 mín. fundarhlé meðan rannsókn kjörbréfsins fer fram. - Fundarhlé.

Frsm. (Friðjón Þórðarson) : Herra forseti. Kjörbréfanefnd hefur rannsakað kjörbréf séra Ingibergs J. Hannessonar sóknarprests að Hvoli í Staðarhólsþingum, en hann er 1. varaþm. Sjálfstfl. í Vesturlandskjördæmi. Hann kemur nú til þings í veikindaforföllum Jóns Árnasonar, 2. þm. Vesturl. Séra Ingiberg hefur áður setið á þingi um sinn fyrir tæpu ári sem 1. varamaður landsk. þm. Sjálfstfl. Kjörbréf þetta er gefið út af kjörstjórn Vesturlandskjördæmis 1. júlí 1974. Nefndin leggur til að kosningin verði tekin gild og kjörbréfið samþ.



Séra Ingiberg J. Hannesson hefur áður setið á Alþ. og þarf því ekki að undirrita eiðstaf. Býð ég hann velkominn til starfa.
Þingræður haldnar á Alþingi Íslendinga



Herra forseti. Á þskj. 289 flyt ég frv. til l. um breyt. á l. nr. 31 5. maí 1970, um dýralækna. Breytingin er í því fólgin að skipta því umdæmi, sem nú nær yfir Strandasýslu og Vestur-Húnavatnssýslu, í tvö umdæmi, þ. e. a. s. Strandaumdæmi og Vestur-Húnaþingsumdæmi. Í grg. geri ég nokkra grein fyrir því, að þessu umdæmi, eins og það er, er ákaflega erfitt að þjóna. Dýralæknir situr nú á Hvammstanga, en þaðan eru mjög miklar vegalengdir á ýmsa staði Strandasýslu, allt upp í 253 km í Árnes í Árneshreppi, auk þess er þessi leið oft mjög torfarin. Þetta mál er flutt að ósk heimamanna og hafa þeir haft um það samband við yfirdýralækni sem hefur lagt til að þessi breyting yrði gerð. Að sjálfsögðu mun hv. landbn., ef frv. verður til hennar vísað, kanna það mál nánar. Að sjálfsögðu er ekki heldur endilega víst að tveir dýralæknar sitji að staðaldri þessi tvö umdæmi þó að þessu verði skipt. Í fyrsta lagi er ekki öruggt að til þess fáist dýralæknir, og vel má vera að á vissum tíma árs sé unnt að sinna þessum tveimur umdæmum saman. Með því að skipta þessu er yfirdýralækni þó gert kleift að setja dýralækni í hvort umdæmið fyrir sig og leysa þannig úr því vandræðaástandi sem nú er, jafnvel þótt svo sé ekki nema einhvern hluta af árinu. En það opnar sem sagt þann möguleika og það tel ég mjög mikilvægt. Ég þarf ekki að hafa um þetta langa framsögu. Ég held að málið liggi mjög ljóst fyrir og læt þetta nægja. Að lokinni þessari umr. legg ég til að málinu verði vísað til 2. umr. og hv. landbn.
Þingræður haldnar á Alþingi Íslendinga



Herra forseti. Þetta frv. um sálfræðinga er undirbúið að tilhlutan menntmrn. af Hrafnhildi Stefánsdóttur fulltrúa þar og Andra Ísakssyni prófessor, sem jafnframt er formaður Sálfræðingafélags Íslands, og það er raunar undirbúið og flutt að ósk Sálfræðingafélagsins. Þessu frv. fylgja nokkuð ítarlegar aths. þar sem bæði er greint frá þróun þessara mála hér á landi og eins í nálægum löndum og greint frá þeirri löggjöf sem þar hefur verið sett varðandi sálfræðinga. Ég sé þess vegna ekki ástæðu til að hafa langa framsögu fyrir þessu frv. hér í hv. deild. Ég vil aðeins minna á það, að þrátt fyrir að sálfræðingar hafi í vaxandi mæli verið ráðnir til starfa, einkum innan skólakerfis og heilbrigðisþjónustu, þá hafa ekki verið sett nein lagaákvæði um starfsemi þeirra og starfsheitið sálfræðingur hefur ekki notið lögverndar. Aftur á móti setti síðasta Alþ. slík lög um félagsráðgjöf, þ.e. lög nr. 41 frá 1975. En eins og kunnugt er, þá eru störf félagsráðgjafa og sálfræðinga nokkuð hliðstæð, a.m.k. að öllum jafnaði mjög nátengd, því að þeir starfa mikið saman. Ég hygg að það sé alveg eðlilegt í framhaldi af því, sem gert var hér á Alþ. í fyrra, þ.e. lagasetningu um félagsráðgjöf, að selja nú lög í þá stefnu sem lagt er til með þessu frv. Með vísun til þess að aths. eru ítarlegar hef ég þessi orð ekki fleiri, en leyfi mér að leggja til, að frv. verði að umr. lokinni vísað til hv. menntmn.



Herra forseti. Þetta frv. til l. er um greiðslu vátryggingariðgjalda fiskiskipa. Efni þess er að viðskiptabanka útgerðarmanns skal skylt að halda eftir fjárhæð sem nemi 5% af heildarsöluverðmæti afla, sem landað er hérlendis, og 4% af heildarsöluverðmæti afla, sem landað er erlendis, og á að verja þessu fé til greiðslu iðgjalda af vátryggingum viðkomandi fiskiskips. Er ætlunin að viðskiptabankarnir skili andvirði þessa gjalds inn á reikning samtaka útvegsmanna hjá viðkomandi banka og síðan verði mánaðarlega gerð skil til tryggingarfélags viðkomandi báts. Þetta frv. er flutt til þess að tryggja það að vátryggingariðgjöld verði greidd reglulega af aflaandvirði viðkomandi skips. Með lögum um útflutningsgjöld er verulega skertur Tryggingasjóður fiskiskipa eða um meira en helming og mun meira en um helming miðað við tryggingarverðmæti skipa, og til þess að koma í veg fyrir að strax myndist óvenjumiklar skuldir í iðgjöldum fiskiskipanna er þetta frv. flutt. Það er flutt með vitund og vilja viðskiptabankanna, en þeir vildu heldur fá bein lagafyrirmæli um að halda eftir af fiskandvirði. Það er líka flutt fyrir áeggjan útgerðarmanna sem vilja koma þessu formi á. Sömuleiðis er mér óhætt að fullyrða að það er einnig með vitund og vilja sjómanna. Ég hygg að hér sé ekki um neitt ágreiningsmál að ræða, en sjálfsagt og eðlilegt að gera þessa breytingu þegar í upphafi við þá breytingu sem gerð hefur verið á sjóðakerfinu og kemur til framkvæmda þegar útgerð hefst að nýju með eðlilegum hætti. Herra forseti. Ég vil leggja til að að lokinni þessari umr. verði þessu frv. vísað til 2. umr. og hv. sjútvn.